Rada kulgeb Põlva maakonnas peamiselt Kõlleste, osalt ka Valgjärve ja Vastse-Kuuste valla territooriumil.
Matka algus ja lõpp on Kõlleste valla Häätaru seltsimajas. Katkestajate õnneks läbitakse matka keskust ööpäeva jooksul mitu korda.
Karmi matka juures on väga oluline meelde tuletada:
- kasuta matkakeppe;
- plaasterda jalad juba enne teeleasumist, varusta end korraliku plaastrikomplektiga;
- hõõrduvatel kehapiirkondadel kasuta talki;
- mugav ilmastikule vastav riietus selga, vahetusriided saateautosse, alates teisest etapist kasuta sooja riietust, sest öösel on jahe ja kurnatus suurendab külmatunnet oluliselt;
- võta kaasa mitu paari jalatseid ja sokke;
- rajale võta kaasa vöökott või väike seljakott, millesse paki joogipudel (jooki saab rajal paljudes kohtades saateautost juurde valada), spordigeel, šokolaad vms, Sinule vajalikud ravimid, talkpuuder, plaastrid, sääsetõrjevahend;
- saateautosse magamismatt, pesemisvahendid, vahetusriided.
Huvilised vaadaku lähemalt Eesti Matkaliidu kodulehekülge. Registreerumine on lõppenud, kuid kaasa elamine pole sugugi keelatud.